Diari Oficial de la Generalitat Valenciana


Sumari del DOGV 736, del 05-01-1988 (1988/810302)

RESOLUCIÓ de 21 de desembre de 1987, del President de l'Institut de la Mitjana i Petita Indústria de la Generalitat Valenciana (IMPIVA), sobre convocatòria dels premis <<Valencia-Innovació de Periodisme>>.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   736

Data del DOGV
:   05-01-1988

Secció del DOGV
:   ALTRES DISPOSICIONS

Número del document
:   1988/810302


Data del document
:   21-12-1987

Organisme emissor
:   Conselleria d'Indústria, Comerç i Turisme

Tipus de document
:   Resolució

Resolució de 21 de desembre de 1987, del President de l'Institut de la Mitjana i Petita Indústria de la Generalitat Valenciana (IMPIVA), sobre convocatòria dels premis València Innovació de Periodisme.  
La innovació constitueix actualment un factor fonamental de competitivitat en tots els sectors industrials. La capacitat innovadora s'ha d'entendre en un sentit ampli, que no es limita a l'adopció d'innovacions tecnològiques adequades, (des del producte al procés, passant pels components) sinó que assoleix també les de tipus organitzatiu i de gestió i, inclòs, les fases de comercialització i de post-venda.  
La idea València-Innovació vol posar de relleu l?estratègia que la Generalitat Valenciana està seguint per facilitar l'aplicació de les innovacions tecnològiques en la indústria valenciana. La capacitat de generar innovacions pròpies i d'assimilar els avanços sorgits en altres àmbits constitueix l?eixida natural del model d'industrialització valencià i aporta el nexe d'unió entre un passat en vies de desplegament i un futur plenament desenvolupat.  
La Conselleria d?Indústria, Comerç i Turisme, amb el programa València Innovació, tracta d'accelerar el procés que les pròpies indústries han realitzat en els darrers anys per tal d'aconseguir la plena inserció en l?àmbit dels països més desenvolupats. Iniciatives com els Instituts Tecnològics Sectorials, València Parc Tecnològic, els Centres d'Empreses i Innovació o el suport a projectes empresarials innovadors, se situen en aquesta línia.  
Tanmateix, la innovació és, abans que tot, una actitud social i els mitjans de comunicació juguen un rol decisiu ja que transmeten, al conjunt de la societat, tant la seua importància en el món competitiu d'avui com l?esforç que l'Administració i sector privat -moltes empreses en primer lloc- estan realitzant en aquest sentit. Conseguir un ambient social propici i sensible a la innovació, en totes les diferents facetes, és el millor esperó perquè l?esforç innovador tinga èxit, es retroalimente a si mateix i siga assumit com a propi per un sector que ha de ser el més ample possible de la societat.  
Vist el que hem dit i a fi d'estimular i de reconèixer la labor de tots aquells professionals de la informació que estan contribuint a crear un clima social obert a les innovacions externes, però alhora creatiu i preocupat també perquè «no siguen elis els qui innoven», l?IMPIVA fa pública la convocatòria dels premis València-Innovació de Periodisme, d'acord amb les bases següents:  
Primera  
Els Premis València Innovació de Periodisme comprenen quatre modalitats:  
I. Premi València Innovació de Periodisme.  
II. Accèssit València Innovació premsa escrita.  
III. Accèssit València Innovació ràdio.  
IV. Accèssit València Innovació televisió.  
Segona  
El Premi València Innovació de Periodisme és dotat amb un milió de pessetes i cada un dels accèssits València Innovació amb dues-centes cinquanta mil pessetes.  
Tercera  
Hi poden participar tots els periodistes i col·laboradors de mitjans informatius espanyols, escrits o audiovisuals, a títol individual o en equip de treball, sempre que estiga representat per un dels seus components. El jurat té la potestat de seleccionar altres treballs que, complides les bases d'aquesta convocatòria i per la seua qualitat, meresquen ser considerats com creditors a un dels premis, encara que l'autor o autors no els hagen presentat expressament. També s'hi podrà proposar distincions especials als mitjans informatius que hagen demostrat un interès especial pels temes relacionats en aquestes bases.  
Quarta  
Els treballs versaran, necessàriament, sobre qualsevol aspecte relacionat amb la iniciativa innovadora de la Comunitat Valenciana en els termes que s'indiquen en la introducció.  
Cinquena  
Els treballs hauran d'haver estat publicats o difosos entre el 15 d'octubre de 1987 i el 15 d'octubre de 1988. A partir d'aquesta data, el jurat farà públic el seu veredicte, i el lliurament dels premis tindrà lloc en un acte públic en el lloc i data que s'anunciarà oportunament.  
Sisena  
El jurat serà format per cinc rellevants personalitats dels distints mitjans objecte de la convocatòria, els noms dels quals es donaran a conèixer després del veredicte dels premis. El jurat podrà declarar desert algun dels premis.  
Setena  
L?autor o autors presentaran tots aquells treballs que creguen convenients a la seu de l?IMPIVA, Plaça de l'Ajuntament nº 6, 46136 València, i serà requisit imprescindible l?entrega per duplicat de cada un, en sobre tancat, en què s'inclouran també les dades següents: Nom i cognom, fotocòpia del DNI del concursant; adreça postal completa i telèfon. Títol del(s) treball(s) i data i mitjà de difusió.  
Vuitena  
La participació en aquest concurs implica, per part dels concursants, el coneixement i l'acceptació de les bases exposades. Això no obstant, s'atendran, a través de l?Area d'Innovació de l?IMPIVA, totes aquelles consultes que es demanen.  
València, 21 de desembre de 1987.- El President de l'IMPIVA: Andrés Garcia Reche.